As die Bokke nou verloor, wie se skuld is dit?Nou kan daar nie meer verskonings wees nie en sal die Springbokafrigter, Rassie Erasmus, presies weet waartoe die Springbokke in staat is. Erasmus het, dalk op een of twee uitsonderings na, die beste beskikbare span gekies vir Saterdag se toetswedstryd in die Rugbykampioenskap teen die All Blacks in Wellington. Die span toon drie veranderinge en ŉ posisionele skuif aan die een wat verlede Saterdag met 23-18 deur die Wallabies in Brisbane geklop is. Die beseerde vleuel Makazole Mapimpi (hy word deur Jesse Kriel vervang), Lukhanyo Am wat Kriel op buitesenter vervang, Handré Pollard wat in Elton Jantjies se plek op losskakel speel en Malcolm Marx wat die haker Bongi Mbonambi vervang, is die veranderinge aan die opdrafspan. Die All Blacks het ook hul beste beskikbare span gekies. Dit sluit tien veranderinge en nog vyf op die plaasvangersbank in vergeleke met die span wat die Argentynse Poemas verlede naweek met 46-24 in Nelson geklop het. Al die All Blacks se ysters is terug en benewens Brodie Retallick (skouerbesering) en Sonny Bill Williams, wat die afgelope paar dae met mangelontsteking gesukkel het, is dit die keur van Nieu-Seelandse rugby. Terug by die Bokke: Die skuld kan nie op transformasie geplaas word nie, want Aphiwe Dyantyi, Siya Kolisi en ook Am sal deur baie ondersteuners ook in hul spanne gekies word. Die skuld kan ook nie meer op ŉ gebrek aan ervaring geplaas word nie, want die span het saam in 426 toetswedstryde gespeel (171 agterlangs en 255 voor) en die plaasvervangers spog met 235 wedstryde. Daar is ook vyf spelers van die Stormers (Westelike Provinsie) in die pak, wat veronderstel is om goed saam te speel. Die groep is sedert Junie nou al byna drie maande saam en Erasmus-hulle het meer as genoeg tyd gehad om hul planne agtermekaar te kry, proefnemings te doen en die koring van die kaf te skei. Dit sal onrealisties wees om te verwag dat die Bokke die All Blacks kan klop. Daarvoor het die Nieu-Seelanders te veel brein- en spierkrag en ook die nodige vaardighede, maar hóé die Bokke speel, sal die pad vorentoe aandui. Die spanne ‒ Suid-Afrika 15 Willie le Roux, 14 Jesse Kriel, 13 Lukhanyo Am, 12 Damian de Allende, 11 Aphiwe Dyantyi, 10 Handré Pollard, 9 Faf de Klerk, 8 Warren Whiteley, 7 Pieter-Steph du Toit, 6 Siya Kolisi (kaptein), 5 Franco Mostert, 4 Eben Etzebeth, 3 Frans Malherbe, 2 Malcolm Marx, 1 Steven Kitshoff. Bank: 16 Bongi Mbonambi, 17 Beast Mtawarira, 18 Wilco Louw, 19 RG Snyman, 20 Francois Louw, 21 Ross Cronjé, 22 Elton Jantjies, 23 Cheslin Kolbe. Nieu-Seeland 15 Jordie Barrett, 14 Ben Smith, 13 Anton Lienert-Brown, 12 Ryan Crotty, 11 Rieko Ioane, 10 Beauden Barrett, 9 Aaron Smith, 8 Kieran Read (kaptein), 7 Sam Cane, 6 Liam Squire, 5 Scott Barrett, 4 Samuel Whitelock, 3 Owen Franks, 2 Codie Taylor, 1 Karl Tu’inukuafe. Bank: 16 Liam Coltman, 17 Tim Perry, 18 Ofa Tu’ungafasi, 19 Patrick Tuipulotu, 20 Ardie Savea, 21 TJ Perenara, 22 Jack Goodhue, 23 Damian McKenzie.